Κανονισμός (ΕΚ) αριθ. 1647/2001 της Επιτροπής

της 13ης Αυγούστου 2001

για έναρξη της διαδικασίας χορήγησης πιστοποιητικών εξαγωγής για τα τυριά που πρέπει να εξαχθούν το 2002 στις Ηνωμένες Πολιτείες της Αμερικής στο πλαίσιο ορισμένων ποσοστώσεων που απορρέουν από τις συμφωνίες της ΓΣΔΕ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, για την κοινή οργάνωση αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1670/2000(2), και ιδίως το άρθρο 30,

Εκτιμώντας τα ακόλουθα:

(1) Το άρθρο 20 του κανονισμού (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 1370/2001(4), προβλέπει ότι τα πιστοποιητικά εξαγωγής για τα τυριά που εξάγονται στις Ηνωμένες Πολιτείες της Αμερικής στο πλαίσιο της συμπληρωματικής ποσόστωσης που απορρέει από τις συμφωνίες που συνήφθησαν στο πλαίσιο των πολυμερών εμπορικών διαπραγματεύσεων του Γύρου της Ουρουγουάης (στο εξής καλούμενες οι "συμφωνίες") μπορούν να χορηγούνται σύμφωνα με ειδική διαδικασία που επιτρέπει τον καθορισμό των προτιμησιακών εισαγωγέων στις Ηνωμένες Πολιτείες της Αμερικής.

(2) Πρέπει να αρχίσει η εν λόγω διαδικασία για τις εισαγωγές κατά το έτος 2002 και να καθοριστούν οι σχετικές προς αυτές συμπληρωματικές λεπτομέρειες.

(3) Οι αρμόδιες αρχές των Ηνωμένων Πολιτειών της Αμερικής διατηρούν για τη διαχείριση των εισαγωγών διάκριση μεταξύ της συμπληρωματικής ποσόστωσης που χορηγήθηκε στην Ευρωπαϊκή Κοινότητα στο πλαίσιο του Γύρου της Ουρουγουάης και των ποσοστώσεων που προκύπτουν αρχικά από τον Γύρο του Τόκιο. Πρέπει να κατανεμηθούν τα πιστοποιητικά εξαγωγής, λαμβανομένης υπόψη, ενδεχομένως, της κατανομής ορισμένων ομάδων προϊόντων σύμφωνα με τη φύση της ποσόστωσης.

(4) Για να εξασφαλισθεί η σταθερότητα και η ασφάλεια των αιτούντων που υποβάλλουν αιτήσεις στο πλαίσιο του ειδικού αυτού καθεστώτος, πρέπει να καθοριστεί η ημέρα κατά την οποία θεωρείται ότι έχουν υποβληθεί οι αιτήσεις για τους σκοπούς του άρθρου 1 παράγραφος 1 του κανονισμού (ΕΚ) αριθ. 174/1999.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα πιστοποιητικά εξαγωγής για τα προϊόντα που υπάγονται στον κωδικό ΣΟ 0406 που πρέπει να εξαχθούν το 2002 στις Ηνωμένες Πολιτείες της Αμερικής στο πλαίσιο της συμπληρωματικής ποσόστωσης που απορρέει από τις συμφωνίες οι οποίες συνήφθησαν στο πλαίσιο του Γύρου της Ουρουγουάης (εφεξής ονομαζόμενη "ποσόστωση ΓΟ") και οι δασμολογικές ποσοστώσεις που προκύπτουν αρχικά από τον Γύρο του Τόκιο και έχουν παραχωρηθεί στην Αυστρία, στη Φινλανδία και στη Σουηδία από τις Ηνωμένες Πολιτείες της Αμερικής στον κατάλογο XX του Γύρου της Ουρουγουάης (εφεξής ονομαζόμενες "ποσοστώσεις ΓΤ"), όπως αναφέρονται στο παράρτημα Ι, εκδίδονται σύμφωνα με τις διατάξεις του άρθρου 20 του κανονισμού (ΕΚ) αριθ. 174/1999.

Άρθρο 2

1. Οι αιτήσεις για προσωρινά πιστοποιητικά υποβάλλονται στις αρμόδιες αρχές από τις 3 έως τις 13 Σεπτεμβρίου 2001, το αργότερο. Οι αιτήσεις γίνονται παραδεκτές μόνον εφόσον περιλαμβάνουν όλες τις λεπτομέρειες που αναφέρονται στο άρθρο 20 παράγραφος 2 του κανονισμού (ΕΚ) αριθ. 174/1999 καθώς και τα έγγραφα που αναφέρονται σ' αυτές.

2. Στην περίπτωση κατά την οποία, για την ίδια ομάδα προϊόντων που αναφέρονται στη στήλη 2 του παραρτήματος Ι, η διαθέσιμη ποσότητα κατανέμεται μεταξύ της ποσόστωσης ΓΟ και της ποσόστωσης ΓΤ, η αίτηση πιστοποιητικού μπορεί να περιλαμβάνει μία μόνο από αυτές τις ποσοστώσεις, και πρέπει να αναφέρει τη σχετική ποσόστωση προσδιορίζοντας, ιδίως, την ομάδα του προϊόντος και την ποσόστωση που αναφέρεται στη στήλη 3 του παραρτήματος Ι.

3. Οι αιτήσεις πιστοποιητικού πρέπει να καλύπτουν το 40 % κατ'ανώτατο όριο της διαθέσιμης ποσότητας για την ομάδα των προϊόντων που αναφέρονται στη στήλη 4 του παραρτήματος Ι και για τη σχετική ποσόστωση.

4. Οι αιτήσεις είναι παραδεκτές μόνον εφόσον οι αιτούντες δηλώνουν γραπτώς ότι δεν έχουν υποβάλει και δεσμεύονται να μην υποβάλουν άλλες αιτήσεις για την ίδια ομάδα προϊόντων και για την ίδια ποσόστωση. Αν ένας αιτών υποβάλει διάφορες αιτήσεις για την ίδια ομάδα προϊόντων και για την ίδια ποσόστωση σε ένα ή περισσότερα κράτη μέλη, όλες οι αιτήσεις του θεωρούνται απαράδεκτες.

5. Οι ενδείξεις που προβλέπονται στις παραγράφους 1 και 2 υποβάλλονται σύμφωνα με τον τύπο που αναφέρεται στο παράρτημα II.

6. Για τους σκοπούς του άρθρου 1 παράγραφος 1 του κανονισμού (ΕΚ) αριθ. 174/1999, όλες οι αιτήσεις που υποβάλλονται εμπρόθεσμα θεωρούνται ότι έχουν υποβληθεί στις 3 Σεπτεμβρίου 2001.

Άρθρο 3

Τα κράτη μέλη ανακοινώνουν στην Επιτροπή εντός των πέντε εργάσιμων ημερών από τη λήξη της περιόδου υποβολής των αιτήσεων τις αιτήσεις που υποβλήθηκαν για κάθε μία από τις ομάδες προϊόντων και, όπου εφαρμόζεται, τις ποσοστώσεις που αναφέρονται στο παράρτημα Ι. Όλες οι ανακοινώσεις, συμπεριλαμβανομένων των ανακοινώσεων "ουδέν" πραγματοποιούνται με τέλεξ ή φαξ σύμφωνα με τον τύπο που αναφέρεται στο παράρτημα III. Η εν λόγω ανακοίνωση περιλαμβάνει για κάθε ομάδα, και, όπου εφαρμόζεται, για κάθε ποσόστωση:

- κατάλογο των αιτούντων,

- τις αιτούμενες ποσότητες από κάθε αιτούντα ανά κωδικό της ονοματολογίας των γαλακτοκομικών προϊόντων για τις επιστροφές κατά την εξαγωγή, καθώς και με την ονομασία τους σύμφωνα με το Harmonised Tariff Schedule of the United States of America (2001),

- τις ποσότητες των εν λόγω προϊόντων που εξάγονται από τον αιτούντα κατά τα τρία προηγούμενα έτη,

- το όνομα και τη διεύθυνση του εισαγωγέα που καθορίζεται από τον αιτούντα και ο αν ο εισαγωγέας είναι θυγατρική του αιτούντα.

Άρθρο 4

Η Επιτροπή, κατ' εφαρμογή των διατάξεων του άρθρου 20 παράγραφοι 3, 4 και 5 του κανονισμού (ΕΚ) αριθ. 174/1999, καθορίζει τη χορήγηση των πιστοποιητικών χωρίς καθυστέρηση και ενημερώνει σχετικά τα κράτη μέλη το αργότερο στις 31 Οκτωβρίου του 2001.

Άρθρο 5

Ο έλεγχος των πληροφοριών που αναφέρονται στο άρθρο 3 του παρόντος κανονισμού και στο άρθρο 20 παράγραφος 2 του κανονισμού (ΕΚ) αριθ. 174/1999 πραγματοποιείται πριν από την έκδοση των οριστικών πιστοποιητικών και το αργότερο στις 31 Δεκεμβρίου 2001.

Σε περίπτωση κατά την οποία διαπιστώνεται ότι ανακριβείς πληροφορίες έχουν παρασχεθεί από αιτούντα στον οποίο έχει χορηγηθεί προσωρινό πιστοποιητικό, το εν λόγω πιστοποιητικό ακυρώνεται και η εγγύηση καταπίπτει.

Άρθρο 6

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Αυγούστου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 193 της 29.7.2000, σ. 10.

(3) ΕΕ L 20 της 27.1.1999, σ. 8.

(4) ΕΕ L 183 της 6.7.2001, σ. 18.

ΠΑΡΑΡΤΗΜΑ I

Τυριά που πρέπει να εξαχθούν το 2002 στις Ηνωμένες Πολιτείες της Αμερικής στο πλαίσιο της συμπληρωματικής ποσόστωσης που προκύπτει από τις συμφωνίες ΓΣΔΕ

Άρθρο 20 του κανονισμού (ΕΚ) αριθ. 174/1999 και κανονισμός (ΕΚ) αριθ. 1647/2001

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

>PIC FILE= "L_2001219EL.001902.TIF">

ΠΑΡΑΡΤΗΜΑ III

>PIC FILE= "L_2001219EL.002002.TIF">